Na temelju članka 4. Pravilnika o stipendiranju studenata s područja Grada Koprivnice („Glasnik Grada Koprivnice“ broj 4/25) i članka 1. Odluke o raspisivanju javnog natječaja za dodjelu studentskih stipendija Grada Koprivnice u akademskoj godini 2025./2026. od 29.09. 2025. godine, Povjerenstvo za stipendiranje studenata s područja Grada Koprivnice, raspisuje

**JAVNI NATJEČAJ**

**za dodjelu stipendija studentima s područja Grada Koprivnice**

**u akademskoj godini 2025./2026.**

**I.**

Grad Koprivnica stipendira redovite studente s područja Grada Koprivnice na integriranom, prijediplomskom i diplomskom studiju, a koji imaju prijavljeno prebivalište na području Grada Koprivnice.

**II.**

Stipendije studentima s područja Grada Koprivnice u akademskoj godini 2025./2026. odobravat će se u iznosu 130,00 EUR mjesečno za studiranje u Republici Hrvatskoj, odnosno 210,00 EUR za studiranje izvan Republike Hrvatske.

 Stipendije za studente s područja Grada Koprivnice koji imaju utvrđeni invaliditet veći od 50%, u akademskoj godini 2025./2026. odobravat će se iznosu od 170,00 EUR mjesečno za studiranje u Republici Hrvatskoj, odnosno 290,00 EUR mjesečno za studiranje izvan Republike Hrvatske.

Broj dodjela redovitih stipendija za studije koji nisu deficitarni, nije ograničen.

**III.**

U akademskoj godini 2025./2026. odobravat će se 20 (dvadeset) stipendija studentima za deficitarna zanimanja utvrđena po preporuci Hrvatskog zavoda za zapošljavanje, Područni ured Križevci od 16. siječnja 2025. godine.

Iznos stipendije odobravat će se u visini 300,00 EUR mjesečno.

Prvenstvo za dodjelu deficitarne stipendije imaju redoviti studenti koji studiraju ili su upisali sljedeće studije:

- medicinu,

- rani i predškolski odgoj i obrazovanje,

- logopediju,

- rehabilitaciju ili edukacijsku rehabilitaciju,

- psihologiju,

- matematiku, jednopredmetni ili kombinirano s računarstvom, informatikom i fizikom,

- fiziku, jednopredmetni ili kombinirano s informatikom, kemijom i matematikom,

- dentalnu medicinu.

Ukoliko se na Javni natječaj ne prijavi dovoljan broj redovitih studenata za dodjelu deficitarnih stipendija za studije koji su istaknuti da imaju prednost prema gore navedenom popisu, Povjerenstvo za stipendiranje studenata će sukladno kriterijima za dodjelu deficitarnih stipendija, a sukladno ostvarenim bodovima, odobriti razliku do ukupno 20 (dvadeset) stipendija za deficitarna zanimanja, i to za sljedeće studije:

* socijalni rad,
* glazbena pedagogija,
* pedagogija,
* strojarstvo,
* farmacija,
* elektrotehnika ili elektrotehnika i informacijska tehnologija,
* njemački jezik i književnost ili germanistika,
* građevinarstvo,
* engleski jezik i književnost ili anglistika,
* računarstvo,
* hrvatski jezik i književnost ili kroatistika,
* mehatronika i robotika.

**IV.**

Sredstva za isplatu stipendija osiguravaju se u Proračunu Grada Koprivnice.

**V.**

Natječaj za dodjelu stipendija provodi Povjerenstvo za stipendiranje studenata s područja Grada Koprivnice.

Na temelju provedenog natječaja Povjerenstvo za stipendiranje studenata s područja Grada Koprivnice utvrđuje Liste reda prvenstva za dodjelu stipendija studentima s područja Grada Koprivnice, na temelju kojih gradonačelnik Grada Koprivnice donosi zaključak o dodjeli studentskih stipendija.

Konačan broj korisnika stipendija Grada Koprivnice u akademskoj godini 2025./2026. utvrdit će gradonačelnik Grada Koprivnice sukladno planiranim sredstvima u Proračunu Grada Koprivnice, a prema utvrđenim Listama reda prvenstva.

**VI.**

Lista reda prvenstva za deficitarna zanimanja utvrđuju se temeljem sljedećih kriterija:

* vrsta studija,
* godina obrazovanja,
* uspjeh u prethodnom obrazovanju,
* prihod po članu kućanstva,
* nadareni studenti,
* nadareni učenici (za prvu godinu studija) i
* volontiranje.

Liste odobrenih stipendija za studente koji nisu upisali deficitarna zanimanja, utvrđuju se temelje sljedećih kriterija:

 - prebivalište na području Grada Koprivnice i

- plaćena potraživanja od strane Grada Koprivnice za podnositelja i sve članove njegovog kućanstva.

**VII.**

Prijava se smatra potpunom ukoliko sadrži popunjeni obrazac molbe i obvezne priloge kako slijedi:

* **Obavezna dokumentacija (**za sve prijavitelje)

**1. Popunjeni obrazac molbe s popunjenom Izjavom o broju članova kućanstva,**

**2. Potvrda o upisu** na redoviti integrirani, prijediplomski ili diplomski studij u akademskoj godini 2025./2026. (*s naznakom smjera i studijske grupe*),

**3. Osobna iskaznica -** preslika obje strane osobne iskaznice prijavitelja,

**4. Rješenje nadležnog tijela o utvrđenoj invalidnosti većoj od 50% tražitelja stipendije** (ukoliko postoji invaliditet)**.**

* **Dodatna dokumentacija (**samo za prijavitelje deficitarnih stipendija)
* Prijepis ocjena iz prethodne akademske godine,
* Svjedodžba završnog razreda srednje škole,
* Svjedodžba o završnome radu (srednje i obrtničke škole),
* Svjedodžba o državnoj maturi – obvezni dio (gimnazija) i
* Potvrda o položenim ispitima državne mature – obvezni dio (srednje i obrtničke škole),
* Potvrda o prosječnim mjesečnim primanjima članova kućanstva za razdoblje od siječnja do lipnja tekuće godine o čijim prihodima Ministarstvo financija Republike Hrvatske ne vodi evidenciju,
* Potvrda kojom se dokazuje postignut uspjeh na natjecanjima (Državna natjecanja),
* Dodatni bodovi prema određenom statusu:
1. Rješenje nadležnog tijela o utvrđenoj invalidnosti većoj od 50% tražitelja stipendije,
2. Rješenje nadležnog tijela da je tražitelj stipendije korisnik inkluzivnog dodatka,
3. Rješenje nadležnog tijela da je tražitelj stipendije dijete poginulog ili nestalog branitelja iz Domovinskog rata,
4. Rješenje nadležnog tijela da je tražitelj stipendije dijete hrvatskog ratnog vojnog invalida iz Domovinskog rata,
5. Rješenje nadležnog tijela da je tražitelj stipendije dijete civilne osobe s invaliditetom utvrđenom u visini 80% i više,
6. Rješenje nadležnog tijela da je tražitelj stipendije dijete korisnika inkluzivnog dodatka I.,II., III., IV. i V. razine,
7. Potvrda nadležnog tijela da u obitelji ima članova koji su redoviti studenti,
8. Potvrda nadležnog tijela da se netko od roditelja prijavljuje na Zavod za zapošljavanje, Područni ured Koprivnica ili Potvrdu o radnom stažu HZMO-a ukoliko se osoba ne prijavljuje na Zavod za zapošljavanje,
9. Potvrda da je obitelj tražitelja stipendije korisnik zajamčene minimalne naknade,
10. Dokaz nadležnog tijela da je tražitelj stipendije dijete samohranog roditelja (Izvod iz matice umrlih za umrlog roditelja ili Izvod iz matice rođenih (ime jednog roditelja)),
11. Potvrda nadležnog tijela da je tražitelj stipendije volonter.
* **Dokumentacija koju Grad Koprivnica pribavlja po službenoj dužnosti**
* Potvrda Upravnog odjela za financije, gospodarstvo i europske poslove Grada Koprivnice o plaćenim svim dospjelim potraživanjima od strane Grada Koprivnice za podnositelja molbe i sve članove njegovog kućanstva,
* Potvrda o prosječnim mjesečnim primanjima članova kućanstva za razdoblje od siječnja do lipnja tekuće godine.

**VIII.**

Molba može biti potpisana digitalno i vlastoručno:

-digitalno – isključivo elektronički kvalificiranim potpisom,

-vlastoručno - fizički potpisan.

Napomena: Potpisni obrazac je potrebno preuzeti u aplikaciji za prijavu, isprintati, potpisati (digitalno ili vlastoručno) te ga dodati uz dokumentaciju za prijavu.

**IX.**

 Prijave na natječaj primaju se u natječajnom roku od 1.10.2025. godine do 31.10.2025. godine, zaključno s 23:59 sati isključivo putem aplikacije za natječaje koja je dostupna na mrežnoj stranici Grada Koprivnice www.koprivnica.hr.

Prijave poslane poštom ili na bilo koji drugi način neće se uzimati u obzir.

Prijave poslane izvan roka neće biti uzete u razmatranje.

 Rezultati natječaja biti će objavljeni na mrežnoj stranici Grada Koprivnice ([www.koprivnica.hr](http://www.koprivnica.hr/)) u roku od 60 (šezdeset) dana od dana završetka javnog natječaja.

Za sve dodatne informacije mogu se postaviti putem elektroničke pošte na adresu: kristina.jakupec@koprivnica.hr .

KLASA: 604-02/25-01/0021

URBROJ: 2137-1-06-02/9-25-2

Koprivnica, 29.09.2025.

 Povjerenstvo za stipendiranje studenata

 s područja Grada Koprivnice